  Майя Бывальцева «Дышетӥсьёслы юрт» мерлыко ӵектос улсын пуктэм куинетӥзэ юртэз усьтӥзы Ижкарын 17-тӥ коньывуонэ. Со Зоя Космодемьянская улчьаын интыяськемын. «Коньдэт чотын мерлык удысын ужасьёс понна эшшо одӥг юрт усьтӥське. Та йылол, Удмурт Элькунын со кӧня ке ар ни, таяз арын таӵе чебер 218 патеръем юрт вуиз», — вераз улосвыл кивалтэтлэн тӧроез Виктор Савельев. Со пусйиз, Ижкарын «дышетӥсьёслы юрт» берпуметӥез ӧвӧл шуыса. Али кивалтэтын мукетсэ трос этажъем коркаез пуктонлы инты быръё. Удмуртиысь лэсьтӥськонъя но улон инты политикая министр Иван Новиков но карлэн тӧроез Юрий Тюрин ӟечкылам бере, кыл куриз одӥгез кора пырись — Ижкарысь Первомай ёросысь школалэсь азьвыл дышетонъя центрысь валтӥсь ӧнерчи Марина Кочурова. «Туннэ милям малпанмы быдэсмиз — ми выль юртын асьмелы улон инты басьтӥськомы. Ми туж кема возьмамы та юртын патерез, шугъяськонъёс шоры учкытэк, улон интыя югдурмес тупатон сярысь малпанэн улӥмы. Возьмамтэ шорысь шумпоттӥз азбарез — со шудыны быдэс огъет, пиналъёс татын шумпотыса калгозы», — пусйиз Марина Кочурова. Россиысь Спецстройлэн 8 номеро интывылъя лэсьтӥськонъя нимысьтыз управленилэн кивалтӥсез Алексей Прасолов коркалэсь тодметпусо усьтонзэ сётӥз Виктор Савельевлы, но кивалтэтлэн тӧроез сое сётӥз юртын вуоно улӥсьлы — «зэмос кузёлы», Марина Кочуровалэн пиезлы. Выль юртын 218 патерез. Со пӧлысь 108-сэ басьтозы дышетон удысын ужасьёс, 64-зэ — лулчеберет удысын тыршисьёс, 35-сэ — тазалыкез утён удысын ужасьёс, 2-сэ — спорт удысысь ӧнерчиос. Кылемез 9 патеръёс служебной улон инты луозы. Соосты куинь министерствоос куспын люкозы: дышетонъя но наукая, тазалыкез утёнъя, лулчеберетъя но туризмъя. Тодады вайытом, «Дышетӥсьёслы юрт» нимын ӵектос Удмуртиын 2012-тӥ арысен быдэсъяське. Азьвылгес пуктэм кык коркаын патер басьтӥзы дышетон удысын ужась 160-лэсь трос адями но тазалыкез утён но лулчеберет удысын тыршись 100 пала адями. Тегъёс: Мерлык Ижкар ВикторСавельев ИванНовиков ЮрийТюрин улонинты Удмуртия дышетӥсьёс  